**Bietul Ion**

*Ion Luca Caragiale*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A tot răbdat Ion, răbdat,

Până când foc s-a supărat,

– Că prea-şi bătea joc toţi de el,

Ba că-i nerod, ba că mişel,

Şi câte alte, fel de fel! –

A scos un par din gard, şi – feri!

De-or hi mojici, de-or hi boieri;

Că a pornit ca un netot,

Şi dă-i la cap şi strică tot!

O zi întreagă a zbierat

Şi val-vârtej a alergat

Pe toţi în spaime i-a băgat…

Când tocmai seara-ntr-un târziu,

Hop! Iată dete de zapciu,

Şi aoleu! Şi vai! Şi chiu!

Că ţi l-a-ntins zapciul jos,

L-a legănat foarte frumos

Şi-l adormi întors pe dos…

S-a scărpinat a doua zi

Bietul Ion când se trezi

Se duse drept acasă – şi,

De necazul satului,

Rupse furca patului.